paragraph_text: Početak stranke je u pravaškoj koaliciji također zvanoj HPZ. Naime u Zagrebu su 9. studenoga 2000. Hrvatska čista stranka prava (HČSP), Hrvatski obrambeni red (HOR), Hrvatski oslobodilački pokret (HOP) i Nezavisna stranka prava (NSP) osnovali Hrvatsku pravašku zajednicu, kao savez političkih stranaka pravaške orijentacije. Sporazum o osnivanju te zajednice potpisali su uime HČSP-a Ivan Gabelica, HOR-a Branimir Petener, HOP-a Ivan Šebelj i uime NSP-a Zvonimir Kramarić. Svaka je stranka zadržala svoju zasebnost unutar Zajednice, a cilj je bio zajednički nastup protiv svih protuhrvatskih i nedemokratskih ideja i postupaka, a posebno borba protiv jugoslavenstva i stupanja Hrvatske u bilo kakve balkanske ili južnoslavenske saveze i obrana potpune hrvatske državne suverenosti od bilo kojih i bilo čijih pritisaka i ugrožavanja.